
Sisällysluettelo

	osa I: lähtö

	osa II: shokki

	osa III: urbaani syke

	osa IV: neonvalot ja unet

	osa V: kriisi

	osa VI: rauha




osa I: lähtö

vielä kahvia ja leipänen

tämä pieni hetki täällä

eväät reppuun

jätän tyhjän kylän

lähes kaikki ovat jo poissa

kävelen kotitalolta

katson kankealla kaiholla

vanhaa ränsistynyttä rakennusta

räystäs roikkuu

kyllä tämä olisi asuntolan voittanut

juna-aseman penkillä, rukous ylimmälle

vielä piipullinen

minun oma hetki

tästä alkaa elämän viimeinen retki




osa II: shokki

missä olenkaan?

tämä on kuin Sodoma ja Gomorra

nenää polttaa käristyneen rasvan haju

kuolema, turmio

kuvotus

nyt haisee kusi

suurten rakennusten korkeat varjot

olen pelosta polvillani

ja täynnä jotain minkä tunsin nuorena

silloin kun päätin:

en missään, koskaan käy

tämä meteli tappaa minut

hetkeksi pysähdyn

en tunne rauhaa

paloauto

korvia särkee, päässä on painetta

rintaa vihlaisee

miten tässä vielä käy?

henkeni siis haisee?

kerro minulle huolesi

kaada kaikki paskat niskaani

näytän sinulle elämän uudenveroisen

näet talot korkeat, museotkin mahtavat

kaiken suuren takana olevan kiiman

ikuisuuden kaipuun

yksi suurimmista on kaupungin sielu

minä

osaatko olla nöyrä

katveessa tämän kaupungin?

mielestäsi niin epäaidon systeemin

kun uutta kotiasi halveksut

se sinut saattaa tuhota

ja vielä monen hullun voimalla

tähdet tippuivat taivaalta

kaupungin suureen kosmokseen

elokuvien sankarit hienoissa vaatteissaan

loistavat kaduilla ja klubeilla

naiset kuin kuvastosta

hekö olivat joskus reikiä

tummalla kankaalla?

uteliaisuuttako tämä vain oli

vanhan surkean miehen?

nyt pelkään huomista

nyt pelkään unta

jaanko saman kohtalon heidän kanssaan

jotka jo kauan sitten muuttivat?

yksi sekosi huumeisiin

huorasi kunnes kupsahti

toinen rakastui, asuu ulkomailla

kultti hänet vei

kolmas on mielisairaalassa

taas maalla jossakin

ja ne muut sopeutuivat

ja minutkin unohtivat




osa III: urbaani syke

ihmiset eivät olekaan itsekeskeisiä paskiaisia

blasé ei ole vihaa

se on kiirettä

kaupungin sykettä

joku menee töihin puhisten

joku palaa kotiin kevyellä kiireellä

vimmaiset

siinä kyllä sekoaisi

jos itsensä liikaa avaisi

hengittäisi kaiken sisäänsä

he eivät käske painumaan helvettiin

vaan sanovat:

ei nyt, kiitos

eikä varmaan milloinkaan

joskus se, että ei sovi joukkoon

on sietämätöntä painetta rinnassa

ainoa tosiystävä on makea kuohu lasin pinnassa

ostetun aatteen edustaminen on muotia

kirkuvat olevansa isoja lapsia

ja minä katson heitä

kuin minusta jotain puuttuisi

tiesithän, vanhus

vahvat mielet johtavat kaupunkia

kuin konetta

heikolle suunnan näyttävät

rakentavat miehen, naisenkin

jos vihalla heihin kajoat

sä meren pohjaan vajoat

ennen oli tehdas

nykyään tietokone

joka neidillä

niin nätit vaatteet

miten ne ajat näin muuttuivat?

mitä lähempänä toisiamme asumme

sitä kauempaa toisemme kierrämme

kuin emme haluaisi edes hengittää samaa ilmaa

onneksi rappukäytävässä vielä tervehditään

milloin viimeksi minulle on sanottu päivää?

kätelty kuin ihmistä?

se oli silloin sairaalassa

sekin oli kuin nopeutetussa filmissä

tollo, maalaisjuntti, saatanan paska

niin se minua kirosi kun pyysin bussissa apua

olin hetken tukkeena

muut tuijottivat vain lattiaa

joku virnisti

vanha tuttu sanoi joskus olleensa ihmisten

keskellä yksinäinen

nyt sen ymmärrän

pieni hetki kassalla on onni

nykyajan jutut eivät tee autuaaksi

ehkäpä ne rutistavat kehitystä

että tulee se parempi aika

silloin autot ajavat itsestään

silloin ihmiset eivät vihaa toisiaan

älä katso silmiin, hädin tuskin vilkaise

sellaisia he ovat

tätä vanhaa ukkoa kaupunki taas rankaisee

yksinäisyys niin rajusti rintaa vihlaisee

